作者:劉辰翁
標題:金縷曲・賀新郎
內容:七十三年矣。記小人、四百四十，五番甲子。看到蓬萊水清淺，休說樹猶日如此。但夢夢、昨非今是。一曲尊前離鸞操，撫銅仙、清淚如鉛水。歌未斷，我先醉。新來畫得耆英似。似灞橋、風雪吟肩，水仙梅弟。里巷依稀靈光在，飛過劫灰如洗。笑少伴、烏衣餘幾。老子平生何曾默，暮年詩、句句皆成史。個亥字，甲申起。